कोटा। कोटा उत्तर के लिए प्री विधानसभा चुनाव माने जा रहे वार्ड 60 के उपचुनाव में शुक्रवार को 57.26 फीसदी मतदान हुआ। चुनाव में कांग्रेस के शांति धारीवाल और भाजपा के प्रहलाद गुंजल की प्रतिष्ठा दांव पर है। परिणाम 10 जून को आएंगे। चुनाव के लिए धारीवाल ने जहां घर-घर जाकर वोट मांगे, वहीं गुंजल ने भी अंतिम समय तक जोर लगाया। हालांकि दोनों ही दल जीत का दावा करने से कतरा रहे हैं।
स्टेशन पर ज्यादा, खेड़ली फाटक पर कम वोटिंग
कांग्रेस प्रत्याशी उमादेवी के निवास क्षेत्र स्टेशन इलाके में अधिक मतदान हुआ। यहां 4 मतदान केन्द्रों केन्द्रीय विद्यालय, निर्मला स्कूल व उच्च प्रा. विद्यालय में 55 से 69 फीसदी मतदान हुआ। जबकि खेड़ली फाटक क्षेत्र के 4 मतदान केन्द्रों लार्ड कृष्णा स्कूल व मां भारती में 40 से 63 फीसदी मतदान हुआ। भाग संख्या 5 में तो मात्र 40 फीसदी वोटिंग हुई। स्टेशन इलाके में कांग्रेस और खेड़ली फाटक में भाजपा का दबदबा माना गया।
पीठासीन अधिकारी से झड़प
लार्ड कृष्णा स्कूल के मतदान केंद्र पर एक महिला के वोट को लेकर भाजपा प्रवक्ता योगेंद्र गुप्ता की पीठासीन अधिकारी भंवरलाल से झड़प हो गई। गुप्ता का कहना था कि पीठासीन अधिकारी ने महिला से वोटिंग मशीन पर नंबर एक बटन दबाने को कहा, जहां कांग्रेस प्रत्याशी का नाम था। मामला तूल पकड़ने पर अधिकारी ने माफी मांगी। उनका कहना था कि उन्होंने सूची में से किसी एक के नाम पर बटन दबाने को कहा था।
कांग्रेस-भाजपा कार्यकर्ताओं में धक्का-मुक्की
मतदान खत्म होने के बाद खेड़ली फाटक क्षेत्र में भाजपा और कांग्रेस कार्यकर्ता आमने-सामने हो गए। नौबत धक्का-मुक्की तक पहुंच गई। यूआईटी अध्यक्ष रविन्द्र त्यागी और पीसीसी सदस्य राजेंद्र सांखला के नेतृत्व में कांग्रेस कार्यकर्ता रैली निकालते हुए जब भाजपा के चुनाव कार्यालय के सामने से निकले तो भाजपा कार्यकर्ताओं ने धारीवाल के विरोध में नारे लगाना शुरू कर दिया। इस पर कांग्रेसी पलटकर भाजपा कार्यालय की तरफ आ गए। दोनों पक्षों में बहस और धक्का-मुक्की शुरू हो गई। नौबत हाथापाई तक पहुंच गई। दोनों पक्षों के नेताओं और पुलिस अधिकारियों ने बीच बचाव कर मामला शांत कराया। कुछ देर बाद पूर्व विधायक प्रहलाद गुंजल भी आ गए थे।
hin_Deva hin_Deva hin_Deva hin_Deva hin_Deva hin_Deva hin_Deva